Nagy László: 
Himnusz minden időben; Ajándék
TANAGYAG NAGY LÁSZLÓ KÉT VERSÉHEZ


Készítette: Arató László


A feldolgozott versek: Himnusz minden időben, Ajándék
A versekhez kapcsolt kiállítási tárgyak: a Himnusz minden időben-hez az azonos című kötet borítója vagy fedőlapja, Az Ajándékhoz Szécsi Margit egy fényképe
[bookmark: _GoBack]A javasolt évfolyam(ok): 9. 11. és 12. A Himnusz része lehet egy kilencedikes irodalomelméleti, az irodalom „céljáról”, funkciójáról szóló fejezetnek. Az Ajándék része lehet egy szerelmes verseket a tematikus fókuszába emelő modulnak vagy tanítható Tóth Árpád Esti sugárkoszorú című versével együttesen. Mindkét vers tanítható a 12-ikes Nagy László-órák keretében. 
A foglalkozás fókuszai: 
A Himnusz esetében a poétikai fókusz a beszélő-megszólított viszony a versben, illetve ez esetben ennek részeként a refrén funkciója, a tematikus fókusz a művészet „hatalma”, szerepe. 
Az Ajándék esetében tematikus fókusz a szerelem, a poétikai fókusz a vers mint a vers önmeghatározása. önjellemzése (a vers maga mint ajándék).


1. óra
Himnusz minden időben

Tanári instrukciók: 
Ráhangolódás
Az első feladat célja a versben uralkodó azonosító, ha tetszik előrevetett értelmezői jelzős szerkezetek alkotása révén a vers grammatikai szerkezetére, mondattanára való ráhangolódás, illetve annak megtapasztalása, hogy a megszólítással jellemezhetünk is valakit.
A második ráhangoló feladat a vers közelhozása Sebő Ferenc szépséges megzenésítésének segítségével. A Sebő-együttes dalát a vers felolvasása előtt is, után is meghallgathatjuk. A tanár döntése, hogy az értelmező felolvasás megelőzze vagy kövesse a vers szövegének megismerését.  
https://www.youtube.com/watch?v=bf0M0JhBNEI Ráhangolódás

Ráhangolódás

1. Írj négysoros szakaszokban megszólító bókokat, azonosításokat, jellemző pozitív vonásokat, amelyekkel barátodhoz, szerelmedhez szólnál, amikor segítségét kéred! Három sorban szerepeljenek a megszólító jellemzések, a negyedik adott: 

Gyönyörüm, te segíts engem 
vagy 
Barátom, te segíts engem 
vagy 
Szerelmem, te segíts engem. 

A sor első szavát itt is kicserélheted.

Valahogy így:

Bajban mindig megbízható,
Értem mindig kiálló,
Erős karú, széles vállú
Barátom, te segíts engem!

Vagy

Szomorúságomban vigasztalóm,
Dühömet mindig megértő,
Fülembe szépeket súgó,
Gyönyörűm, te segíts engem!

Persze szlengesebb, tréfásabb hangot is választhatsz, ilyesmit is írhatsz (csak jobbat):

Minden balhéban legelső,
Vagány, bátran kötözködő,
Hülyékből hülyét csináló,
Tesókám, te segíts engem! 

2. Mit tudsz a himnusz műfajáról? Általában kit és hogyan szólít meg egy himnusz?

3. Hallgassátok meg Nagy László Himnusz Minden időben című versét Sebő Ferenc megzenésítésében! 
· Milyen hangszerek kaptak kiemelkedő szerepet a megzenésítésben? Milyen hangulatot, világot idézett fel benned ez a zene? Milyen díszletet képzelsz hozzá?
· Milyen másféle megzenésítést tudsz elképzelni? Kérhetsz segítséget a ChatGPT-től, a LilyPondtól vagy társaitól. 
https://www.youtube.com/watch?v=bf0M0JhBNEI


[bookmark: _Hlk204783202]Tanári instrukciók: 
Jelentésteremtés
Már az első feladat segíthet abban, hogy a vers nem pusztán szerelmes vers jellegét exponáljuk, hisz a himnuszok általában Istenhez, istenekhez szólnak, nem a beszélő szerelméhez. Ugyanakkor jó emlékezettel bíró osztályokban felvetődhet, hogy himnuszok Máriához is szóltak, illetve, hogy a középkori költészetben a szerelmes és az istenes versek könyörgő retorikája és bókoló metaforikája gyakran hasonlított egymáshoz.
A feladatsor tanári kalauzként használható, egyéni, páros és csoportos munkában is feldolgozható. Komolyabb munkaszervezést csak az ötödik feladat igényel, ahol hat vagy akár több négy fős csoport is dolgozhat párhuzamosan a vers négy-négy szakaszával, mégpedig úgy, hogy az egyes csoportoknak vagy számítógépet vagy csomagolópapírt és filctollakat kell biztosítanunk. Mások elkészült megoldásait prezentáció formájában vagy „tárlatlátogatás” keretében ismerik meg a csoportok. A feladat célja a műalkotásoknak mint a vers megszólítottjainak előtérbe hozása, illetve ennek nyomán az első hét versszak kronologikus rendjének kitapintása. Az antikvitás és a középkor egymásutánja könnyebben észrevehető, ahogy az atomkorszak időrendi végpont volta is. A dárda és a kőkorszaki barlangfestmények összekapcsolása némi tanári segítséget igényelhet, s lehet, hogy később sikerül, mint a második, a harmadik és a hetedik versszak időrendi betájolása.
Segítségül néhány lehetséges kép: 
Dárdának gyémánt-köszörű:               
[image: ]

Te fülemülék pásztora,
Sugarak déli lantosa:             
[image: ]



Legelső márvány-palota:

[image: ]     

       [image: ]

Siralomvölgyi datolya,
Templomon arany-kupola:

[image: ]

Festmények rejtett mosolya:

[image: ]

Lázadásokban lobogó,
Csillag, dutyiba pillantó:

[image: ]

Béta-sugárban reszkető,
Sok-fejű kölyket elvető,
Tengerek habján csörtető:

[image: ]
(Atommeghajtású jégtörő, 1957. Nagy László verse 1958-ban keletkezett.)

Szerelmes vers? 
Nagy László (1925-1978) költeményét többnyire szerelmes versként szokták értelmezni. S kétségtelen, hogy a „Vánkosra velem hajoló" „Napvilág lánya, lángölű" jellemzés forró, erotikus kapcsolatot sejtet a beszélő és a megszólított között. Más megszólítások viszont (például „Festmények rejtett mosolya”, „Díjra korbácsolt versenyló”, „harctéri sebek doktora”, „Szilveszteréji harsona”) már nehezebben foghatók fel a szeretett nő jellemzéseként. 
Egy konkrét asszonyhoz már csak azért sem szólhat a vers, mert a megszólított „minden időben” társa a beszélőnek, s ez a „minden idő” nem egyszerűen az egyes élet, hanem a történelem különböző korszakait jelenti, az őskortól (1. versszak) az ókoron (2. versszak) és a középkoron (3. versszak) át az atomkorig (7. versszak). Ettől még szólhatna – s alighanem szól is – a vers a nőhöz, az örök nőiséghez. A korábban említett megszólítások azonban elégtelennek mutatják ezt az értelmezést is. A himnusz mint cím és műfajmegjelölés ráadásul isteni megszólítottra enged következtetni.
A megszólított kérdésére maga a versépítés irányítja az olvasó figyelmét, hiszen minden versszak befejezése refrénszerűen megszólítja a „Gyönyörűm”-et, és segítségét kéri. A megszólított kilétének bizonytalansága és sokértelműsége a vers első kilenc szakaszának ama nyelvi sajátosságából fakad, hogy a „te segíts engem!” felszólítás előtt csak halmozott megszólítások állnak. Ezek a gyakran szimmetrikus és párhuzamos mondattani szerkezetű sorok (izokolonok) értelmező-azonosító viszonyban állnak a „Gyönyörűm" szóval. Így azután a Gyönyörűm folyton új és új arcot, alakot ölt, jellemzése a versben előrehaladva egyre gazdagodik. Az első hét szakasz teljes metaforák füzérének fogható fel, ahol az azonosított (a jelölt) mindvégig ugyanaz (a pontosabban meg nem nevezett „Gyönyörűm”), az azonosító (a jelölő) viszont folyton – soronként és koronként – változik. 
Feltűnő, hogy a Gyönyörűm metaforikus azonosítói gyakran a művészettel állnak valamilyen kapcsolatban: műalkotások, egyes műalkotások részletei („márvány-palota”, „arany-kupola”, „Festmények rejtett mosolya”) vagy művészek („Sugarak déli lantosa"). Ha ezen a nyomon elindulva azt feltételezzük, hogy a megszólított maga a művészet, hogy a gyönyörűm a szépség, akkor a nehezebben értelmezhető képek is értelmet nyernek. Például a művészet a háborúban lehet gyógyító doktor („Harctéri sebek doktora”). Lehet „Hazátlanoknak otthona”, hisz országuk szabadságától megfosztott népek, vagy hazájuktól elszakadt egyének és népcsoportok kultúrájukban, művészetükben, irodalmukban őrizhetik hazájukat, hovatartozásukat. A művészet lehet búfeledtető kábítószer („Mézes bor, édes babona”), lehel agitatív-politikai funkciója („Lázadásokban lobogó”), vagy táplálhatja az elnyomottakban a reményt („Csillag, dutyiba pillantó”). A „Díjra korbácsolt versenyló” jellemzés talán – Nagy László gondolatvilágától egyáltalán nem idegenül – arra utalhat, hogy a művészet a kapitalizmusban áruvá válik. A „Sok-fejű kölyket elvető” minősítés pedig minden bizonnyal a művészetnek az ötvenes-hatvanas években alapvetőnek tűnő funkcióját, az atomháború, az atomkatasztrófa elleni tiltakozást idézi meg. 
A kronologikusan elrendezett versszakok közül az utolsó, a hetedik strófa egyfelől a radioaktív sugárzás hatására eltorzult hirosimai csecsemőket, másfelől az atommeghajtású jégtörőhajókat idézi fel. Az első szakasz – erotikusan is értelmezhető – képe pedig ebben a kontextusban más jelentést kap: a vadászat előtt, az állatok elejtésének elősegítésére készített barlangrajzokra s így a művészet mágikus, azaz varázsló funkciójára utalhat. (A vadászat sikerét, a lándzsa erejét mintegy a rajzolt-festett állat előzetes lenyilazása, ledöfése biztosítja.) Ebben az értelmezési keretben egy-egy kép konkrét műalkotásokra vagy művészekre vonatkozó utalásként is felfogható. A „Festmények rejtett mosolya” Leonardo Mona Lisájának mosolyára utalhat, a „Szilveszter-éji harsona” pedig a forradalom szilveszterkor született harsonásat, Petőfi Sándort idézheti fel, aki Az apostol című önéletrajzi ihletésű verses regénye címszereplőjének éppen a Szilveszter nevet adta. Meglehet még az előzőeknél is nehezebben bizonyítható és erőltetettnek tűnhet az a képzettársítás, amely a „Piaci csarnok álmosá”-ban, „Nyomorúságnak táncosá”-ban József Attila alakját véli felfedezni. Ez a – József Attila életrajzain és versein alapuló – merésznek tűnő asszociáció a vers időrendi előrehaladásának logikájába, és a művészet új és új alakokba öltöző megjelenítésének feltételezésébe nagyon is beleillik. A feladat maga is idéz József Attila Curriculum vitaejéből: „Kosarakat, csomagokat hordtam a vásárcsarnokban”. Persze ennek ellenére nem kell elfogadni. 
A megszólítottra vonatkozó három feltételezés ellentmondásának feloldása viszonylag könnyen megoldható. A nő, az isten és a művészet mint három lehetséges megszólított a Múzsa, a művészet istennőjének alakjában ötvöződhet. Ha az eddigiekben van némi igazság, akkor e vers első hét szakasza a művészet koronként változó, utolsó öt szakasza pedig viszonylag állandó funkcióról szól. 
A vers nyolcadik szakasza mintegy általánosítja az első hét szakasz állításait, az általánosítást a „minden” és a „mindig” szavak hordozzák. Ha eddig egyes korokról volt szó, akkor most a „Minden időben” és a kilencedik szakasz „Öröktől”-je összefoglalja a közös vonásokat, a művészet nem korhoz kötött, hanem általános funkcióját. Az első nagy kompozíciós egység tehát az első nyolc szakasz. A kilencedik versszak egyfajta átvezetés. (Ezért a 8:4 és a 9:3 tagolás is elfogadható.) Egyrészt a nyolcadik szakasz általánosítását folytatja („Öröktől”), mely szerint a művészet (és a vele összefonódó asszonyiság) mindig az ember (a férfi?) társa, kísérője, segítője, a mű halhatatlanságával a halandóság legyőzője, másrészt előre mutat az utolsó három versszakra, ahol az én kerül előtérbe. Ez utóbbit a kilencedik szakaszban az egyes szám első személyű névmások („belém”, „velem”) fejezik ki. Grammatikailag ugyanakkor csak a 10. versszakban történik meg a váltás, innentől jelennek meg a refrénen kívül is az igék, melyek zöme egyes szám első személyben áll. A kilencedik szakasz a múzsát, a művészetet az ember szövetségeseként jeleníti meg („Öröktől belémkaroló, / Vánkosra velem hajoló”). Lehet, hogy már ezt a gondolatot vetíti előre az ember és Isten közötti szövetség bibliai jelképe, a verskezdő sor szivárvány-metaforája, a „szivárvány szemödökű” is.
 Az utolsó három versszakban tehát előtérbe kerül a „Gyönyörűm" mellett, az erősen stilizált és mitizált költői én. A vers e szakaszait az – a korábbiakban módszeresen elkerült – egyes szám első szentélyű igei állítmányok jellemzik. Mintha az én a gyönyörűmtől erőt nyert volna a harchoz, és méltóságra, öntudatra, jogainak tudatosulásához vezette volna el a „Gyönyörűm” segítsége. Mintha a vers szerint a művészet az ember nembeli (=összemberi) öntudatosodásának elősegítője lenne. Az előbbi mondatok már közvetve jelezték, hogy eszerint az értelmezés szerint, ha a „gyönyörűm” nem egy konkrét asszony, hanem az emberiséget történelmi útján végigkísérő művészet, akkor az én sem a „költőt”, hanem az emberiség egészét megtestesítő mitikus figurát, kollektív lírai hőst jelent a versben. Ennek a hősnek persze a költő is lehet jelenkori megtestesítője, a hősi-mitikus szerep nem áll távol Nagy László – sok tekintetben a romantikához kötődő – költészetétől.
Más kérdés, hogy a mai olvasó némi jogos kétellyel tekint erre az emberiséghősre és a nembeli öntudat gondolatára. A huszadik század katasztrófái és embertelenségei nyomán az emberiség aligha lehet felhőtlenül büszke saját magára. Történetünk egyre kevésbé hasonlítható valami szép és egységes hősi elbeszéléshez – s talán soha nem is volt az. A mitizáló és heroizáló záróképek talán ezért is csengenek némileg korszerűtlenül (?), (naivan?) a mai olvasó fülében.
[bookmark: _Hlk204941469]Egyes értelmezések a verset a középkori Mária-himnuszokkal rokonítják. A magasztaló hang, a fényességet idéző képek, a bokorrímek alátámasztják ezt az értelmezést, más képek erős erotikája, illetve a történeti utalások nem engedik meg ennek az értelmezésnek a túlzott hangsúlyát. 

Himnusz minden időben 

Te szivárvány-szemöldökű,
Napvilág lánya, lángölű,
Dárdának gyémánt-köszörű,
Gyönyörűm, te segíts engem!

Te fülemülék pásztora,
Sugarak déli lantosa,
Legelső márvány-palota,
Gyönyörűm, te segíts engem!

Siralomvölgyi datolya,
Festmények rejtett mosolya,
Templomon arany-kupola,
Gyönyörűm, te segíts engem!

Díjra korbácsolt versenyló,
Lázadásokban lobogó,
Csillag, dutyiba pillantó,
Gyönyörűm, te segíts engem!

Harctéri sebek doktora,
Hazátlanoknak otthona,
Mézes bor, édes babona,
Gyönyörűm, te segíts engem!

Piaci csarnok álmosa,
Nyomorúságnak táncosa,
Szilveszter-éji harsona,
Gyönyörűm, te segíts engem!
	
Béta-sugárban reszkető,
Sok-fejű kölyket elvető,
Tengerek habján csörtető,
Gyönyörűm, te segíts engem!

Minden időben ismerős,
Mindig reménnyel viselős,
Bájokkal isteni erős,
Gyönyörűm, te segíts engem!

Öröktől belémkaroló,
Vánkosra velem hajoló,
Varjakat döggé daloló,
Gyönyörűm, te segíts engem!

Iszonyattól ha szédülök,
Ha a pimaszság rámdönög,
Önmagammal ha kűzködök,
Gyönyörűm, te segíts engem!

Jog hogyha van: az én jogom,
Enyém itt minden hatalom,
Fölveszem kardom, sisakom!
Gyönyörűm, te segíts engem!

Felragyog az én udvarom,
Megdicsőül a vér s korom,
Galambok búgnak vállamon,
Gyönyörűm, ha segítsz engem!


Jelentésteremtés

Feladatok, kérdések

1. Kihez szól ez a vers? Ki a vers megszólítottja? Mi a versben a refrén szerepe?

2. A vers csupa megszólítás, csupa jellemzés, csupa azonosító megnevezés. Milyen szófaj, illetve mondatrész hiányzik teljesen a refrénen kívül a vers első kilenc szakaszából?

3. Mi szól amellett, hogy ennek a himnusznak a megszólítottja egy meghatározott nőalak (a) vagy a nő, az örök nőiség (b)? Mi szól ez ellen, mi utal valamilyen más megszólítottra (c)? 

4. Mi tartja bizonytalanságban, mi teszi többféleképpen értelmezhetővé a megszólított személyét? 

5. Négyes csoportokban készítsetek vagy a világhálón keressetek illusztrációkat a vers rátok eső négy szakaszához! 1-4., 5-8. 9-12. A képsorozatot mutassátok be a többi csoportoknak! Természetesen egy csoport egy médiumot használjon, azaz minden négyversszakos részt egy csoport csomagolópapírra rajzolt vagy ragasztott képekkel illusztráljon, egy másik csoport pedig készítsen ppt-t a neten talált képekből! Így párhuzamosan dolgozhat hat vagy akár több csoport is. 

6. Vizsgáld meg a 2. és a 3. szakasz képeit, a „gyönyörűm" szót megelőző, azzal értelmező-azonosító viszonyban lévő többi megszólítást! Mi a képek legtöbbjének „közös nevezője"? Ki/mi lehet a „gyönyörűm", ha lanttal, márvány-palotával, festmények rejtett mosolyával és templomok arany-kupolájával lehet azonosítani?

7. Ha nem tudjátok mi az a hetedik versszakban említett béta-sugárzás, nézzetek utána a világhálón! Mi kapcsolja össze a „sok-fejű kölyket” és a tengerek habján csörtető hajót?

8. Melyik szakasz tekinthető egy nagyobb rész összefoglalásának, általánosításának? Milyen nyelvi eszközök szolgálják ezt az általánosítást? Mi minden emeli ki ezt a szakasz a versszakok sorából? 

9. Az általánosító-összefoglaló szakasz két nagy kompozíciós egységre bontja a verset. Jellemezd ezeket az alábbi szempontok alapján: 
· Milyen mértékben van jelen a költői én a vers első, illetve második részében? 
· Melyik egységben milyen súllyal van jelen a megszólított, a „Gyönyörűm"? 
· Milyen nyelvi eszközök állítják előtérbe a költői ént a második egységben? Mondattani szempontból az utolsó három szakasz mennyiben különbözik az addigiaktól? Mi (milyen nyelvi-szerkezeti és milyen tartalmi jellegzetesség) köti a kilencedik szakaszt a megelőző s mi a rákövetkező szakaszhoz? 

10. Vizsgáld meg az időviszonyokat a versben. 
· A versben uralkodó nyelvtani jelen idő hol fejezhet ki múltat, hol jelent, hol jövőt? Válaszodat indokold! 
· Hogyan függ össze a többféle időt kifejező jelen idő a vers címével? 
· Milyen rendező elv figyelhető meg a vers első hét szakaszában? Milyen rendben követik a szakaszok egymást? (Gondolj a címre!) 

11. Mely szakaszok milyen korra utalnak? Válaszodat indokold! 

12. Próbáld meg értelmezni a szakaszokat aszerint, hogy melyikben milyen funkciót kap a gyönyörűm, azaz a művészet az ember (az emberiség) életében? Az alábbi T-táblázat bal oldalán szereplő idézetekhez (jobbára megszólításokhoz) a jobb oldalon fűzz magyarázatokat!

	Idézet
	Értelmezés – a művészet funkciója, helye

	dárdának gyémánt köszörű

	

	Siralomvölgyi datolya

	

	Díjra korbácsolt versenyló

	

	Lázadásokban lobogó

	

	Csillag, dutyiba pillantó

	

	Harctéri sebek doktora

	

	Hazátlanoknak otthona

	

	Mézes bor, édes babona

	

	Mindig reménnyel viselős

	

	Varjakat döggé daloló

	

	Iszonyattól ha szédülök,
Ha a pimaszság rámdönög,
Önmagammal ha kűzködök,
        Gyönyörűm, te segíts engem!

	




13. Melyek azok a szakaszok, amelyek olvastán esetleg konkrét műalkotásra vagy művészre gondolhatunk? Pl. Nézz utána, keress rá a neten, hogy ezt ki írta magáról: „Vizet árultam a Világ moziban. Fát és szenet loptam a Ferencvárosi pályaudvarról, hogy legyen fűtenivalónk. Színes papírforgókat csináltam és árusítottam a jobb sorsban élő gyerekeknek. Kosarakat, csomagokat hordtam a vásárcsarnokban stb.”? („Piaci csarnok álmosa”) Vagy: ki született szilveszterkor? („Szilveszter-éji harsona”)

14. Értelmezd a „Varjakat döggé daloló” sort! (Mit jelképeznek általában a varjak? Mire képes a „Gyönyörűm”?)

15. Milyen értelemben tudja a művészet a halált, az emberi halandóságot legyőzni? 

16. Jellemezd az utolsó két szakasz hangulatát, a költői én magatartását, hanghordozását! 

17. Milyen ősi jelképek és stíluseszközök segítségével fokozódik föl, válik mitikussá a költői én? Mit képvisel és kivel azonosítható ez a felnagyított én? 

18. Fogalmazd meg a 10-12. szakasz alapján, hogy miben és hogyan segíti az embert a művészet? 



2. óra
Ajándék

Tanári instrukciók

Ajándék
Az Ajándékot érdemes talán az Esti sugárkoszú után tanítani, mivel mindkét versben jelentős szerepet játszanak a szinesztéziás képek, illetve – s ez fontosabb – mindkét versben a szerelem lelki-átszellemült-szakrális és testi-profán képei alakulnak egymásba. Az Ajándékot dionüszoszi pompája ellenére is szeretik a diákok, talán éppen azért, mert a szépen szólás jogáért perlő, akadályokat leküzdő polemikus indítás magába a versbe is beemeli a túl szép szavaktól ódzkodó 21. századi ember – a másfajta gátlásokkal küszködő kamasz érzelmeihez is hasonlatos – nyelvi-magatartásbeli skrupulusait: „Nem igaz, hogy nem lehet bátor / édes beszédre a szám, ha miattad / oly áhítat bársonya súrol / hogy sértetten az északi csillag /  elfordul fejemtől csikorogva”.
A megszólalás nehézségét okozhatja a szenvedély nagysága vagy a modern kor – költészetének – idegenkedése a nagy érzelmektől, a nagy szavaktól, a pátosztól, de magyarázhatja az is, hogy a beszélő a vers tanulsága szerint már nem heves vérű kamasz. A megszólalás feltétele az, hogy a beszélő személye visszanyerje a vers utalása szerint átmenetileg elvesztett önazonosságát: „és íme, ha én vagyok én, ha vérem, / ha leheletem újra enyém”. Az ajándékozó és az ajándékozott közötti kapcsolat régi, kipróbált és az idők során a alighanem próbáknak, viszontagságoknak, viszályoknak kitett kapcsolat. Erre utal a „tőrt, se revolvert nem kötök rá, / lerontottam régen dühöm címerét, / csak jó emlékből koholt cicomát / küldök”. (Fontos, a kontextusból kiderül, hogy itt a „koholt” szó nem negatív, pejoratív jelentésű, nem hamis, hanem csupán megalkotott díszekre utal.) A vers lezárásában a „földrengéses arcom / egy megmenekült mosolyát” szerkezet alighanem arra utal, hogy a kapcsolat viszontagságainál nagyobb megpróbáltatásokon is keresztülment az arc „földrengéses” jelzője által erősen felnagyított, mitizált lírai hős.
[bookmark: _Hlk205030044]Mi is hát a (hitvesnek küldött) ajándék? Egyfelől az cicomás ének, azaz maga a vers, másrészt a beszélő fizikai egyesülésre készülő teste. Ez ad értelmet a szarvasbőgésre kitáruló kapuknak („kitárt kapuidnak”), s ez a szexuális tetőpontot érzékeltető „telepillogom ága-bogát”-nak. Erre a testi felajánlkozásra utal a „nyaram inait” és a „remek ölelésre” is. Harmadrészt az ajándék a viszontagságokat túlélt mosoly, azaz a karácsonyianhoz tartozó bensőséges lelki gesztus. Testi és lelki (földi és égi) úgy fonódik össze a „remek ölelésre a sugallatot”-ban, ahogyan a versindításban összefonódik az „ágbogas gímként” és a „karácsonyian.
Három, az órai munkában is kiemelendő mozzanatra hívom még fel a figyelmet. Egyrészt a hangszimbolikára: az „áhítat bársonya súrol" sor lágy, bársonyos réshangjainak (h, s,) és a „sértetten az északi csillag / elfordul fejemtől csikorogva” kemény, „csikorgó” (r, t, k, g) hangjainak Berzsenyihez méltó ellentétére. Másrészt az ajándékba küldött ének egyszerre vad, szexuális töltetű és ugyanakkor bensőséges, családias jellegének szétbonthatatlan összefonódására. Az ének egyszerre szarvasbőgés („ágbogas gímként") és karácsonyi dal („karácsonyian"). A két határozó által megidézett két kép azonban ezúttal tökéletesen összesimul, hiszen egymásra mintázódik a szarvasagancs és a karácsonyfa ága-boga. Ráadásul mind az örökzöld fenyő, mind az elhullajtott és újranövő agancs Krisztus-szimbólum, örökkévalóság-jelkép. Másfelől ismét a testiségre utalnak a szarvasbőgésre kitáruló kapuk („kitárt kapuidnak”), s a szexuális tetőpontot érzékeltető „telepillogom ága-bogát”.  Testi és lelki, szent és profán ugyanígy ötvöződik például a „remek ölelésre a sugallatot" sorban. Hosszasan lehetne beszélni arról, hogy a vers maga hogyan válik az ajándékozás tárgyává, illetve, hogy az ének miként olvad össze magával a testi-lelki szerelemmel, hogy küldő és küldemény, költő és költemény, vers és szerelem hogyan azonosulnak egymással, hogyan válnak egymás szinonimáivá, mint Nagy László költészetében annyiszor.
Harmadik mozzanatként a költemény ritmusának a gyerekek számára is érzékelhető, a tartalommal összefüggő változásait emelem ki. Azt, ahogyan az első versszak végén az ajándék-ének (szánkó?) elindulásának méltóságát nyomatékosítja a ritmus lelassulása, a spondeuszok dominanciája („megindul hozzád az ének"), majd ahogyan a felgyorsult lüktetésű - erősen erotikus töltetű - megérkezés képeinél – a magyaros tagolás mellett – tisztán anapesztikussá válik a sor: „telepillogom ágabogát". A vers zárlata, „csattanója” is ezt a pörgő choriambikus-anapesztusos ritmust hozza vissza: „arcom egy megmenekült mosolyát”.

Ajándék
Nem igaz, hogy nem lehet bátor
édes beszédre szám, ha miattad
oly áhitat bársonya súrol
hogy sértetten az északi csillag
elfordul fejemtől csikorogva –
és íme, ha én vagyok én, ha vérem,
ha leheletem újra enyém,
ágbogas gímként, karácsonyian,
megindul hozzád az ének.

Ajánlom lármátlan iramát
kitárt kapuidnak, ajánlom
a káprázatot, mert a havakba
lezuhanó nap láz-bábjaival
telepillogom ága-bogát –
tőrt, se revolvert nem kötök rá,
lerontottam régen dühöm címerét,
csak jó emlékből koholt cicomát
küldök, ajánlom nyaram inait,
remek ölelésre a sugallatot,
nagyfejü rózsán egy puli haját –
ajánlom neked földrengéses
arcom egy megmenekült mosolyát.

Feladatok, kérdések

1. Ki, kinek és mikor adhatja ezt az ajándékot? Milyen életkort, milyen kapcsolatot, milyen előzményeket sejtet a vers?

2. Mi magyarázhatja a versindítás vitázó jellegét, tagadó állítással való felütését? Mit tagad a beszélő? Mit kell legyőznie?

3. Miért lehet sértett az északi csillag? Milyen képi hagyományt idéz a csillag képe?

4. Mi az első, nyolcsoros versszak második négysoros egysége szerint a szerelmi beszéd, a vallomás feltétele?

5. Az első szakaszban melyik kép hat a leginkább az érzékszervekre, a testi érzékelésre?

6. Milyen két határozóként megfogalmazott metafora jelöli és jellemzi a szerelmi éneket? (Hogyan indul meg az ének?) Milyen képzetköröket idéz fel a két kép, milyen közös elemei lehetnek a két azonosítónak és a két azonosítottnak?

7. Alább a szarvasszimbólum ChatGPT szerinti jelentései láthatjátok. Szerintetek e jelentések közül melyiket idézheti fel a Nagy László-vers „ágbogas gímként” képe?

🌿 Általános jelentések:
· Élet és halál határán való mozgás – a szarvas gyakran tűnik fel átmeneti terekben, határhelyzetekben (erdő-mező, élők-halottak világa között).
· Újjászületés, megújulás – a szarvas évente elhullajtja agancsát, ami az újjászületés és a ciklikusság jelképe.
· Éberség, óvatosság – gyors mozgása és figyelme gyakran az éberség és a veszélyekkel szembeni bölcs reagálás szimbóluma.
· Nemeslelkűség, szépség, kecsesség – különösen a nőstény szarvasra vetített jellemvonások.

🦌 Keresztény szimbolikában: 
· A szarvas Isten keresésének szimbóluma („Ahogyan a szarvas kívánkozik a forrásvízhez…” – Zsoltárok könyve 42:2).
· Néha Krisztus jelképének is tekintették, aki elűzi a kígyót (azaz a gonoszt), vagy vezeti az eltévedt lelket.

🏹 Magyar néphagyományban, mondákban:
· Csodaszarvas: a magyar őstörténetben a táltos állat, amely vezeti Hunort és Magort – útmutató, isteni vezetés, transzcendens világkapcsolat jelképe.
· A csodaszarvas követése az eredet, beavatódás, küldetés szimbóluma.
· Vadászmotívumban: az emberi lélek próbája, a szarvas követése beavatási út.

8. Ritmikailag az első szakasz mely sorai pörgősebbek, azaz melyekben több a rövid szótag? Ezzel szemben melyik a zeneileg legméltóságteljesebb, legtöbb hosszú szótagot, spondeuszt tartalmazó sor az első szakaszban? 

9. Mi a 13 soros második szakasz ismétlésekkel kiemelt kulcsszava?
10. A második versszak mindvégig az ajándék, azaz szerelmi ének, a vallomás tulajdonságait, jellemzését adja. Mik ezek a tulajdonságok? Milyen az ajándék, mi az ajándék (az éneken kívül és belül)?

11. Mely képek, szavak utalnak inkább a testi, melyek a lelki szerelemre? 

12. Mit jelölhet a puli haja, a rózsa és a puli népköltészeti motívumai milyen két érzésre utalhatnak?

13. Hasonlítsátok össze az első és a második versszak zárósorának ritmusát!

14. Milyen előtörténetet sejtetnek a versszak hatodik, hetedik, nyolcadik, illetve 12. és 13. sorai?

